
Adresseliste


2005/2519  ART-VI-KMV
14.03.2005
445.23/19
Omgjøring av vedtak om uttak av jerv - Nordreisa kommune - Troms fylke
Det vises til direktoratets vedtak av 04.03.05 der det er gitt tillatelse til felling av to jerv innenfor nærmere avgrenset område innenfor Nordreisa kommune i Troms fylke. 

I direktoratets vedtak av 04.03.05 står det blant annet: 

”Felling av jerv utenom lisensjaktperioden kan gjøres ved felling av enkelte individer knyttet til bestemte situasjoner, eller ved uttak av årsunger og evt også mordyr fra ynglehi. I perioden mars-mai vil uttak av dyr fra ynglehi være den mest målrettede og presise formen for uttak i forhold til målsettingen om skadereduksjon i det gjeldende området, da en med sikkerhet tar ut dyr som har fast tilhold i området. Effekten av felling av enkeltindivider på situasjonen i området vil kunne være mer usikker da en kan felle individer som er på vandring, og følgelig ikke har fast tilhold i skadeområdet. Direktoratet vurderer det imidlertid som hensiktsmessig i dette tilfellet å iverksette felling av enkeltindivider umiddelbart og før yngleregistreringssesongen starter. Dette med bakgrunn i skadesituasjonen i det aktuelle og tilgrensende områder i kommunen de senere år, samt det faktum at det ikke er påvist yngling av jerv innenfor det aktuelle området i nyere tid.” 

Videre står det:

”De senere år er det påvist yngling av jerv innenfor Nordreisa kommune i 2004 (to ynglinger) og i 2002 (en yngling), alle i indre områder av Reisadalen. I begynnelsen av mars begynner årets yngleregistrering av jerv, og Statens naturoppsyn vil i dette arbeidet ha spesiell fokus på det aktuelle skadeområdet i ytre deler av kommunen. Dersom det skulle bli påvist yngling av jerv innenfor det aktuelle området denne sesongen vil hiuttak bli vurdert etter en totalvurdering av foreløpige resultater av yngleregistreringene innen regionen, måloppnåelsen i forhold til dette vedtaket samt annen informasjon av betydning for saken.”

”Dersom yngling påvises i området før evt. felling av enkeltdyr er utført, skal direktoratet v/artsforvaltningsavdelingen varsles for å gjøre en vurdering av om tillatelse til felling av enkeltdyr skal endres til uttak og avliving av årsunge(r) og evt. mordyr fra ynglehi.

Den 12.03.05 ble det påvist yngling av jerv innenfor det aktuelle fellingsområdet i Nordreisa kommune. Lokaliteten er innenfor et område med konsentrerte jerveskader på sau de siste årene. 
Konklusjon

Ut fra vurderingene ovenfor og videre begrunnelse gitt i direktoratets vedtak av 04.03.05, omgjør direktoratet sitt vedtak av 04.03.05 om felling av to jerv, jf. forvaltningsloven § 35 første ledd. Direktoratet omgjør vedtaket til å omfatte uttak og avliving av årsunge(r) og mordyr av jerv ved den aktuelle lokaliteten i Nordreisa kommune. Vedtaket er fattet med hjemmel i viltloven § 12, jf. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 § 3 jf. § 2. 

Direktoratet for naturforvaltning v/Statens Naturoppsyn er ansvarlig for gjennomføring av fellingsforsøket og fellingsforsøket gjennomføres i tråd med fastsatt instruks for det statlige fellingslaget ved uttak av vilt.

Tillatelsen ble gitt muntlig til Statens Naturoppsyn på formiddagen den 12.03.05. Senere samme ettermiddag ble ei tispe og to valper felt ved den aktuelle lokaliteten. 

Vedtaket kan påklages til Miljøverndepartementet innen 3 uker, jf. forvaltningsloven §§ 28 og 29. En eventuell klage skal fremsettes for direktoratet, jf. forvaltningsloven § 32.

Med hilsen

Terje Bø
Knut Morten Vangen
Seksjonssjef
Førstekonsulent

